**Saksdokument til møte i politisk styringsgruppe nr. 4 – 2025**

**Møtetid:** Torsdag 9. oktober

**Sted:** Behandling på e-post

**Forslag til dagsorden:**

Sak 21/25 Beslutningssak: Bruk av midler satt av til «Pilotprosjekt Vannveien»

Buskerudbyen, 9. oktober 2025

Kjell Arne Hermansen
leder politisk styringsgruppe

Vedlegg

1. Fergepotensiale i Drammensfjorden: Forskningspilot for analyse av brukerpreferanser og handlingsmønster - prosjektbeskrivelse
2. Analyse av introdusering av ferjetilbud i Drammen – tilbud fra Transportøkonomisk institutt

#

# **Sak 21/2****5 Beslutningssak:**Bruk av midler satt av til «Pilotprosjekt Vannveien»

**Saksframlegg beslutningssak**

|  |  |  |
| --- | --- | --- |
| **Organ:**  | **Møtedato:**  | **Saksnr.:**  |
| Politisk styringsgruppe | 09.10.2025 | 21/25 |
| Administrativ styringsgruppe | 06.10.2025 | 28/25 (Under «Eventuelt») |

|  |  |  |
| --- | --- | --- |
| *Saksbehandler*: Gert Myhren, Ingunn Larsen |   | *Vår dato: 09.10.2025*  |

**Hva saken gjelder**

Politisk styringsgruppe har satt av 1 mill. kr til «Pilotprosjekt Vannveien» i Handlingsprogram for Buskerudbyen 2023-2025. Nå foreligger planer om en pilot i oktober og november 2025. Formålet med saken er å ta stiling til om midlene som er satt av i Buskerudbyens handlingsprogram skal brukes til denne piloten.

**Forslag til beslutning**

Drøftingen av saken viser at det er argumenter både for og mot å benytte de avsatte midlene i Buskerudbyen til pilotprosjektet som planlegges nå. Derfor legges det frem to alternativ til vedtak.

Alternativ 1:

Politisk styringsgruppe er positiv til at det nå foreligger et konkret og gjennomførbart pilotprosjekt for prøvekjøring med ferge på Drammensfjorden og -elva, og gir tilslutning til at de 1 mill. kr som er satt av til «Pilotprosjekt Vannveien» i Buskerudbyens handlingsprogram, benyttes til dette pilotprosjektet.

Alternativ 2:

Politisk styringsgruppe er positiv til bruk av Drammenselva og -fjorden som ferdselsåre. Pilotprosjektet som foreslås nå, er imidlertid av så kort varighet at det trolig vil gi begrenset erfaringsgrunnlag. Politisk styringsgruppe mener derfor midlene fra Buskerudbyen bør reserveres til et fremtidig prosjekt av større omfang, i tråd med positive vedtak om økonomiske bidrag i Buskerud fylkeskommune, Drammen kommune og Lier kommune.

**Bakgrunn**

Drammenselva- og fjorden representerer en transportåre som kan ha potensial for økt persontransport. På initiativ fra kommunene Lier og Drammen, vedtok politisk styringsgruppe (den gang kalt «ATM-utvalget») i sitt møte 15.12.2023 følgende:

*Det settes av til sammen 1 mill. kr fordelt på 2024 og 2025 til pilotprosjekt med byferje (Vannveien) som en engangsstøtte. Forutsetningen er at søknad om forskningsmidler innvilges og/eller at andre midler fremskaffes slik at forsøksprosjektet er fullfinansiert.*

Pilotprosjektet som den gang var aktuelt, var tenkt å ha oppstart i andre kvartal 2024 og vare til og med første kvartal 2026. Piloten var anslått å koste 13,7 mill. kr, og det var opplyst at næringslivet skulle stille med 50 % av finansieringen. Dette prosjektet fikk ikke støtte fra Forskningsrådet, og ble ikke gjennomført. Det ble senere søkt om støtte fra Forskningsrådet til et annet pilotprosjekt, men det fikk heller ikke støtte.

Politisk styringsgruppe har opprettholdt sitt ønske om å støtte opp under ferjeinitativet, og har vedtatt at midlene som er satt av til et mulig pilotprosjekt forblir øremerket til dette formålet inntil videre.

**Pilotprosjektet som planlegges gjennomført nå**

Nå foreligger forslag til et nytt pilotprosjekt: «Fergepotensiale i Drammensregionen: Forskningspilot for analyse av brukerfinansiering og handlingsmønster.»

Piloten er planlagt gjennomført i perioden 25. oktober – 6. november, med testkjøring på ulike strekninger i 1-4 dager:

*Tabell 1: Kjøreplan for piloten, hentet fra prosjektbeskrivelsen*



Pilotperioden kommer rett i etterkant av store endringer i Drammen: ny Vestfoldbane med oppgradert Drammen stasjon er nylig åpnet, Bybrua i Drammen er nylig åpnet, og nytt sykehus på Brakerøya er nylig tatt i bruk. Det pågår to store arrangementer i pilotperioden: byfest for den nye Bybrua lørdag 25. oktober og Eiendomsdagen på Tangenkaia torsdag 6. november.

Næringsforeningen i Drammensregionen ved Grønn Vekst Drammen er prosjekteier på vegne av samarbeidet Vannveien. I tillegg til partnerne i Vannveien, er båtleverandøren Candela Technology AB med, og det er forutsatt at Buskerudbyen bidrar. Transportøkonomisk institutt skal stå for forskningsdelen av prosjektet.

Pilotprosjektet er budsjettert å koste 2 325 000,- kr (detaljert budsjett finnes i prosjektbeskrivelsen i vedlegg 1), og det er lagt opp til finansiering fra følgende kilder:

*Tabell 2: Finansiering av pilotprosjektet, hentet fra prosjektbeskrivelsen*



Transportøkonomisk institutt vil undersøke følgende i prosjektet:

* Hvem som benytter ferja i prøveperioden: ansatte ved sykehuset, pasienter, pårørende, alder, kjønn, inntekt. Hvem er tilbudet attraktivt for – hvor stort er markedspotensialet?
* Omfanget av bruken: hvor mange brukere, eventuelle forskjeller i bruksmønstre fra ordinær pendlertrafikk.
* Brukernes tilfredshet med tilbudet: regularitet, komfort, tilgjengelighet og reisetid. Vurdering av muligheten for å benytte fergen i fremtiden. Tilbakemeldinger om forbedringsbehov.
* Sammenligne fergens konkurranseevne med andre transportalternativer: beregne reisetid med ulike transportmidler ut fra bosted og arbeidssted. Vurdere hvordan ferja kan konkurrere mot andre transportmidler.

**Drøfting av om belønningsmidlene til pilotprosjektet bør brukes nå**

Midlene som ble satt av til «Pilotprosjekt Vannveien» av politisk styringsgruppe 15.12.2023 hadde forutsetning om at «søknad om forskningsmidler innvilges og/eller at andre midler fremskaffes slik at forskningsprosjektet er fullfinansiert.» Pilotprosjektet som nå foreligger er fullfinansiert, forutsatt at midlene fra Buskerudbyen kan benyttes. Det har et langt mindre omfang både i tid og kostnader enn pilotprosjektet som var aktuelt da styringsgruppen fattet sitt vedtak i desember 2023.

I løpet av 2025 er det fattet politiske vedtak om at Buskerud fylkeskommune kan delta i Vannveien med inntil 1,5 mill. kr i aksjer (fylkestinget 17.06.2025), Drammen kommune kan eie aksjer for inntil 0,4 mill. kr (kommunestyret 18.06.2025) og Lier kommune kan eie aksjer for inntil 0,1 mill. kr (kommunestyret 17.06.2025). Alle tre vedtak har en forutsetning om at næringslivet/andre aktører bidrar med resterende kapital. Dersom man bruker midlene som Buskerudbyen har satt av til Vannveien i pilotprosjektet i høst, vil ikke midlene være tilgjengelige ved en eventuell senere oppstart av et prosjekt med lengre varighet.

Fylkestinget og de to kommunestyrene har gjennom de nevnte vedtakene signalisert en positiv holdning til bruk av elva og fjorden som transportåre.

I arbeidet med behovsanalysen for Buskerudbyen vinteren 2024/2025 kom det flere ønsker om fergetilbud, både i møtene med ulike aktører og i de politiske arbeidsverkstedene. Dette viser en interesse for et fergetilbud. I utredningsprogrammet «Byutvikling i fellesskap» for Buskerudbyen står følgende om ferge:

*Ferge på Drammenselva og -fjorden vurderes som et mulig supplement til dagens kollektivsystem. Det er gjennomført flere utredninger og det er tatt et privat initiativ for pilotering. Rask teknologisk utvikling innen pris, autonomi og energieffektivitet kan bidra til mer bærekraftige løsninger. Utredningen skal avklare om og eventuelt hvordan ferge er aktuelt som del av kollektivtilbudet.*

Pilotprosjektet som nå planlegges kan bidra til å belyse ferge i den kommende utredningen.

Forsøksperioden som det nå legges opp til, er svært kort. Noen fergestrekninger testes kun én dag, og den lengste testperioden er fire dager (for strekningen Drammen stasjon – sykehuset). Forsøksperioden er for kort til at den kan brukes til å teste ut reisemønster når et tilbud «får satt seg». Transportøkonomisk institutt beskriver disse metodiske utfordringene i tilbudet sitt:

*Det tar tid å endre reisevaner og få erfaring med et nytt tilbud. For å realistisk vurdere hvordan et framtidig ferjetilbud vil påvirke reisevaner er det avgjørende at ferjetilbudet i testperioden er sammenlignbart i kapasitet, reisetid og regularitet. Det er heftet store usikkerheter knyttet til vurderinger på strekninger der ferjen opererer i korte tidsrom og eventuelt skiller seg vesentlig fra et framtidig tilbud.*

Piloten er tenkt gjennomført med en ferge fra Candela. Denne er best egnet til lengre strekninger der man kan kjøre relativt fort, for eksempel Drammen – Svelvik. For de kortere fergestrekningene har man tidligere sett en båt fra Hyke som mest egnet, men denne er ikke tilgjengelig i testperioden. Det kan være en ulempe at tilbudet i den korte testperioden ikke er det samme som det man ser for seg som et mulig framtidig mer permanent tilbud.

Med bakgrunn i disse forholdene kan det stilles spørsmål ved erfaringsutbyttet fra en så kort pilotperiode.

På den andre siden kan en prøveperiode der man får vist fram båten, ha verdi i seg selv, fordi innbyggere, næringsliv, politikere og andre kan få et mer konkret bilde av hva et fergetilbud kan være. Finansieringsplanen tilsier også at uten midlene fra Buskerudbyen, vil det ikke bli noe av det planlagte pilotprosjektet.

Siden det er argumenter både for og mot å benytte de avsatte midlene i Buskerudbyen til pilotprosjektet som planlegges nå, og avveiningen mellom disse i stor grad handler om politisk prioritering, er det formulert to alternativ til vedtak, der det ene er positivt til å bruke midlene nå, mens det andre legger opp til å reservere midlene til et fremtidig prosjekt av større omfang:

Alternativ 1:

Politisk styringsgruppe er positiv til at det nå foreligger et konkret og gjennomførbart pilotprosjekt for prøvekjøring med ferge på Drammensfjorden og -elva, og gir tilslutning til at de 1 mill. kr som er satt av til «Pilotprosjekt Vannveien» i Buskerudbyens handlingsprogram, benyttes til dette pilotprosjektet.

Alternativ 2:

Politisk styringsgruppe er positiv til bruk av Drammenselva og -fjorden som ferdselsåre. Pilotprosjektet som foreslås nå, er imidlertid av så kort varighet at det trolig vil gi begrenset erfaringsgrunnlag. Politisk styringsgruppe mener derfor midlene fra Buskerudbyen bør reserveres til et fremtidig prosjekt av større omfang, i tråd med positive vedtak om økonomiske bidrag i Buskerud fylkeskommune, Drammen kommune og Lier kommune.